P̃isi na pupia yerkawa kiena ne le Yu la tai,
kiena ki Yosop,
nae pulkumali nap̃a Arimateia,
naga pe nalogena tai kiena ne Yesu nanua m̃a rui,
ana kilawan ke kiena nalelagaena komin mamaraun ke li kawa tap̃ena lala.
Ana pogos nap̃a kiena Sup̃e mare pae,
marauena nene kovio,
pa puna P̃aelat,
piun tasnena ne Yesu.
Ana P̃aelat tam̃ania,
pa kuslua tasnena ne Yesu petan lak torovia.
Ana yar tap̃ena tai nap̃a amio Yosop e pogos nene,
naga Nikotimas nap̃a nanua tapolou ga pimi puna ne Yesu kolemalo tai vena sun amio.
Ana Nikotimas nene naga pimi e pogos nene,
p̃ar m̃ena sur la na liluaren tasnena ne Yesu,
amio pupia pias nen sirveve na ponotaninu tai,
nap̃a kana kilo miyuve lualima yam telu [30].
P̃isi na akus tasnena ne Yesu,
apiar e kulmrae yuwowo lala,
amio ponotaninu la nene,
sa nap̃a le Yu la amiyum̃aen ke e kiela marena lala.
Amluluar pae naga,
ana lavisin ga e nap̃a am̃ear naga e laki torovia,
lokove tai mom̃a ga,
ana loyum̃a e lokove nene puluve viu tai m̃eke ea,
nap̃a atemare ga na wa vena liganen tas nen yar mare va ea,
ana pe tai pa li re e poli wa.
P̃isi na amligan tasnena ne Yesu mon loyum̃a e nene,
vanon apisu pog p̃arovia,
lavis legiena na kilaruruena sur punu ga p̃isi,
ana pogos nap̃a sa mrae vato kovio,
Legiena Wa siaria.
Amligan tasnena Yesu m̃ene puluve nene,
p̃isi na mom̃a pano tol legiena p̃esia na wik tap̃ena.
Ana sira la p̃asia,
sane Maria nae Maktala lala,
asum̃al kolulag wa ke ga wa,
amial malo ga apam e puluve.
Ana pogos nap̃a apam ke lavisi,
amilan nap̃a apisu pupia kilavaru pe mono re si e pulus nen puluve poli,
amelilivin lua pae rui pa m̃eke ga yepasia.
Ana pogos nap̃a Maria pisuia,
pilon sina ga kiriri pimi,
pisu Saemon Pita amio inu,
inu nap̃a imimi lua Yesu mepe sa ga puruvi ga lala,
pisawal pan imimi lua,
sape “!Aulai,
tasnena ne Yesu kovio!
Akuslua kom ko yo tai,
memninue ga sane m̃eke pe narui.”
Imimi lua memloge,
mesum̃alu,
mepa iroro ga ma puluve.
Imimi luwoka mekirir ke mepavin,
p̃isi na nemiyuve Pita,
nepa netol p̃esan yo nene,
a Maria taveve imimi lua,
naga m̃ena pimi sina.
Nepa netol puluve,
nepa lavisinia nekira pa loyum̃a e lele nap̃a amligan tasnena ne Yesu m̃ene ea.
P̃isi na pe nom̃al re si Yesu poli,
nepisu ga kulmrae la nap̃a amluluar tasnena ea,
akekapili ga sike sanene,
ana pe nepa re loyum̃a poli.
Ana pe piavi re nena ga Saemon Pita siraun inu pam,
naga pa loyum̃a e puluve.
Pisu kulmrae la nap̃ane,
sa ruru ga nap̃a amluluar Yesu e nanua yemlagi nakoneva.
Ana tawol tai nap̃a apiar e p̃arina Yesu,
naga pe to re amio kulmrae la poli,
akawe ruru si naga taaga teke.
Pita pisuveve ke sur la ne sanene,
ana inu m̃ena nepa loyum̃a nepisuia.
Imimi lua mepisu veve ke sanene,
mekilia ga narui,
memlelaga mesape Yesu sum̃al si taulu marena rui,
lelaga na lelaga.
Sumo,
imimi nalogena la pe mesitom re mesape p̃isi na ve sanene poli,
vanon pe mekilia re nap̃a Nasiriena Wa la apisawal ke rui asape kieta Navisaarena monar mare,
siraunia mal sina.
Nanua na memninue ga,
ana nanagane imimi lua nene mepisu e kilamaramimi.
Mepisu m̃a sanene pano-o,
p̃isi na mop̃asup̃e si um̃a.
Maria nae Maktala pisu Yesu
Imimi lua mop̃asup̃e si um̃a,
ana Maria sum̃al ga sum̃a e pulgon puluve sum̃a ga,
wamarana mlalau ke.
Naga tag m̃a sanene pano-o,
p̃isi na kira si pa e puluve,
milan si navisi lua,
amiyen kulmrae nap̃a miyuwowo pap̃isi,
atotano ateke metava.
Tai totano e nap̃a sumo amligan p̃arina Yesu pa ea,
tai totano e nap̃a lana la pito ea.
P̃isi na lalua apis pa Maria,
asape “?Erau,
ko otagin ke ya?”
Pisatam̃e sape “Akuslua kiau Sup̃e kovio,
nemninue amligan m̃eke pe narui.”
Naga pisa pa visena nene,
p̃isi na kirawele sina,
pisu yar tai sum̃alu sike na.
Pe pisulup̃ar re poli,
ana Yesu ke narui.
P̃isi na Yesu m̃ena piun tania,
sape “?Erau,
ko otagin ke ya?
Okale ke a ne e nini?”
Ana Maria sitom m̃ape yar na yum̃aena ga nae e nene,
pisatam̃ea,
sape “Yarkeviu,
visae ko na okuslua naga petan e nini,
awis,
ovisawal van inu e nape nap̃a omligan tasnena m̃eke ea.
Sineun nesape neva nekusia,
neligan ruru sina m̃eke e lelena.”
Siraunia Yesu pio Maria,
pio kiena kia,
sape “!Maria!”
Naga mloge,
pilonia,
pisulup̃ar sane Yesu,
pa lavisinia,
pio e kiela visena,
sape “!Raponi!”
nap̃a kinas nen visena nene “Navianena.”
P̃isi na Yesu pisa pania,
sape “Maria,
toko,
ve otolnu re sanene.
Inu tap̃atete nesu e nini,
komin pe nep̃asup̃e re metava puna ne Ata poli wa.
Ana popon ko na owasup̃e si puna ne kieta puruvi lala,
ovisa van la osape nepisa sanini,
nesape nanagane,
nepa ke si metava puna naga nap̃a pe arimau,
a pe arimamiu,
nap̃a pe kiau Ntewa,
a pe kiamiu Ntewa.”
Siraunia Maria nae Maktala nene kila sanene,
p̃asup̃e si pu imimi nalogena lala,
pisawal,
pisape “Nepisu Sup̃e e kilamarau,”
a pisayu pan imimi e sur la nap̃a Yesu pisa pania.